กรมวิชาการเกษตร โชว์ตัว พริกขี้หนูสวนพันธุ์ใหม่ “กาญจนบุรี 2” โดดเด่นให้ผลผลิตสูงกว่า 1,000  กิโลกรัม/ไร่
กรมวิชาการเกษตร โชว์ตัว พริกขี้หนูสวนพันธุ์ใหม่ “กาญจนบุรี 2” โดดเด่นให้ผลผลิตสูงกว่า 1,000 กิโลกรัม/ไร่  นางสาวเสริมสุข สลักเพ็ชร์ อธิบดีกรมวิชาการเกษตร เปิดเผยว่า พริกขี้หนูสวนเป็นพริกที่มีอายุได้หลายฤดู ผลมีขนาดเล็กมาก ความยาวผลไม่เกิน 3.0 เซนติเมตร มีรสเผ็ดจัด บางพันธุ์มีกลิ่นหอม ทำให้เป็นที่ต้องการของผู้บริโภค โดยเฉพาะเมื่อนำไปใช้สำหรับการบริโภคสด ราคาพริกขี้หนูสวน จึงสูงกว่าพริกชนิดอื่นในท้องตลาด ซึ่งการปลูกพริกขี้หนูสวนทั่วไปต้องปลูกภายใต้ร่มเงาจึงจะเจริญเติบโตได้ดีและมีอายุยาวนาน สถาบันวิจัยพืชสวน กรมวิชาการเกษตร จึงได้วิจัยและปรับปรุงพันธุ์พริกขี้หนูสวนเพื่อให้ได้พันธุ์ใหม่ที่ให้ผลิตสูง โดยในระหว่างปี 2551-2554 ได้รวบรวมพันธุ์พริกขี้หนูสวนเพื่อคัดเลือกพันธุ์ ทดสอบพันธุ์ในแหล่งปลูกที่ศูนย์วิจัยและพัฒนาการเกษตรกาญจนบุรี ศูนย์วิจัยพืชสวนเพชรบูรณ์ และศูนย์วิจัยพืชสวนตรัง รวมทั้งทดสอบพันธุ์ในแปลงเกษตรกร จังหวัดกาญจนบุรีและจังหวัดตรัง ทำให้ได้พริกขี้หนูสวนพันธุ์ใหม่ที่ให้ผลผลิตสูงกว่าพริกพันธุ์การค้า โดยให้ผลผลิตมากกว่า 700 กรัม/ต้น จากการเก็บเกี่ยวสัปดาห์ละครั้งพบว่าให้ผลผลิตสูงที่สุดจำนวน 1,014 กิโลกรัมต่อไร่ ให้ผลผลิตเร็วกว่าพริกขี้หนูสวนพันธุ์อื่นๆ และพันธุ์การค้าประมาณ 1 เดือน ทำให้มีจำนวนครั้งที่เก็บเกี่ยวมากกว่าในระยะเวลาการปลูกเท่ากัน อีกทั้งผลมีขนาดเล็ก เหยียดตรง มีสีเขียวเมื่อแก่และเมื่อสุกแล้วเป็นสีแดงเข้ม ผิวเรียบเป็นมัน กลิ่นไม่เหม็นเขียวเมื่อนำไปปรุงเป็นส่วนประกอบของอาหาร และมีรสชาติเผ็ดจัดสำหรับพริกขี้หนูสวนพันธุ์กาญจนบุรี 2 ผ่านการรับรองเป็นพันธุ์แนะนำตามขั้นตอนการรับรองพันธุ์พืชจากกรมวิชาการเกษตร เมื่อวันที่ 15 สิงหาคม 2562 ผู้ที่สนใจพันธุ์พริกขี้หนูสวนกาญจนบุรี สามารถสอบถามรายละเอียดเพิ่มเติมได้ที่ สถาบันวิจัยพืชสวน กรมวิชาการเกษตร โทรศัพท์ 0-2579-0583